# Opetusharjoittelu ammatillisessa opettajankoulutuksessa

## Opetusharjoittelupaikka

Alla olevasta taulukosta näet eri koulutustasojen ja -muotojen sopivuuden opetusharjoittelupaikaksi. Tarkista huomioita-sarakkeesta, mikäli harjoittelupaikan kelpoisuudella on ehto.

|  |  |  |
| --- | --- | --- |
| Opetusharjoittelupaikka | Kelpoisuus | Huomioita |
| Alakoulu | **Ei** |  |
| Yläkoulu tai lukio | **Katso ehdot** | Vain, jos opiskelijan opetusalaa ei opeteta muissa oppilaitoksissa. Havainnointia tulee kuitenkin tehdä ammatilliseen oppilaitokseen tai ammattikorkeakouluun. |
| Ammatillinen toinen aste | **Kyllä** | Opetuksen tulisi ensisijaisesti olla johonkin tutkintoon ja pätevyyteen tähtäävää koulutusta. |
| Ammattikorkeakoulu | **Kyllä** | Opetuksen tulisi ensisijaisesti olla johonkin tutkintoon ja pätevyyteen tähtäävää koulutusta. |
| Yliopisto | **Katso ehdot** | Hyväksytään, jos opetuskokonaisuus sisältää myös oppimisen ja/tai osaamisen arviointia. Havainnointia tulee kuitenkin tehdä ammatilliseen oppilaitokseen tai ammattikorkeakouluun. |
| TUVA-koulutus (ent. VALMA) | **Kyllä** | Ammatilliseen tutkintoon valmentava koulutus |
| Ammatillinen täydennyskoulutus, muu ammatillinen lisäkoulutus | **Kyllä** | Hyväksytään, jos opetuskokonaisuus sisältää myös oppimisen ja/tai osaamisen arviointia. |
| Vapaan sivistystyön oppilaitos | **Katso ehdot** | Hyväksytään, jos opetuskokonaisuus sisältää myös oppimisen ja/tai osaamisen arviointia. Havainnointia tulee kuitenkin tehdä ammatilliseen oppilaitokseen tai ammattikorkeakouluun. |
| Yritys | **Katso ehdot** | Jos opetus on luonteeltaan ammatillista, laajuudeltaan riittävää ja opetuskokonaisuus sisältää oppimisen ja/tai osaamisen arviointia. Yrityksellä tulee olla tarjota pätevä ohjaava opettaja tai opiskelija voi hankkia ulkopuolisen ohjaavan opettajan. Havainnointia tulee kuitenkin tehdä ammatilliseen oppilaitokseen tai ammattikorkeakouluun. |
| Ulkomaat | **Katso ehdot** | Opetusharjoittelu on mahdollista toteuttaa myös ulkomailla joko strategisissa kumppanikorkeakoulussa (mm. RUN-EU oppilaitokset, VIA ja Feevale) tai muussa kansainvälisessä yhteistyökorkeakoulussa. Opetuksen tulisi ensisijaisesti olla johonkin tutkintoon ja pätevyyteen tähtäävää koulutusta. |

## Opetusharjoittelun sisältö ja laajuus

Opetusharjoittelu oppilaitoksessa sisältää aina opetuskokonaisuuden suunnittelua, opetusta ja oppimisen ohjaamista sekä opiskelija-arviointia (oppimisen tai osaamisen arviointi). Opetusharjoittelu voi olla myös verkkototeutus. Lisäksi opetusharjoittelu voi sisältää työelämäyhteistyötä ja työpaikalla tapahtuvan oppimisen ohjaamista. Työpaikkaohjaajana toimimista ei kuitenkaan hyväksytä, vaan työssäoppimisen ohjaamista tehdään osana opettajan toimenkuvaa.

Lähtökohtana on, että opettajaopiskelija suunnittelee opetusharjoittelussaan noin 3 op:n/3 osp:n (ammatillisen opiskelijan työnä) laajuisen opetuskokonaisuuden. Tarvittaessa kokonaisuus voi koostua useammasta (2–4) lyhyemmästä kokonaisuudesta. Oleellista on, että opetusharjoittelu on kokonaisuus, joka sisältää opetuksen suunnittelua, opetusta ja oppimisen ohjaamista sekä opiskelija-arviointia (oppimisen tai osaamisen arviointi), ja että opettajaopiskelijalla on mahdollisuus kehittyä opetusharjoittelun aikana saamansa palautteen ja ohjauksen avulla.